నవనీత్ ధలివాల్

నవనీత్ ధాలివాల్ (జననం 1988 అక్టోబరు 10) భారతదేశంలో జన్మించిన కెనడా క్రికెట్ ఆటగాడు, మాజీ కెప్టెన్. కెనడా జాతీయ క్రికెట్ జట్టుకు ఆడుతున్నాడు.

 తొలి జీవితం 
నవనీత్ ధాలివాల్ 1988 అక్టోబరు 10న భారతదేశంలోని చండీగఢ్‌లో జన్మించాడు. 22 సంవత్సరాల వయసులో అతని కుటుంబం ఒక గ్యాస్ స్టేషన్ కొనుగోలు చేసినప్పుడు అతను కెనడా వెళ్లాడు.

 కెరీర్ 
అతను 2015 జనవరి 17న నెదర్లాండ్స్‌తో జరిగిన మ్యాచ్‌లో కెనడా తరపున 2015 ICC వరల్డ్ క్రికెట్ లీగ్ డివిజన్ టూ టోర్నమెంటులో లిస్ట్ A క్రికెట్ లోకి అడుగుపెట్టాడు.

2018 జనవరిలో అతను, 2018 ICC వరల్డ్ క్రికెట్ లీగ్ డివిజన్ టూ టోర్నమెంటు కోసం కెనడా జట్టులో చోటు దక్కించుకున్నాడు. 2018 సెప్టెంబరులో అతను 2018–19 ICC వరల్డ్ ట్వంటీ20 అమెరికాస్ క్వాలిఫైయర్ టోర్నమెంటు కోసం ఎంపిక చేసిన కెనడా జట్టులో చోటు దక్కించుకున్నాడు. అక్కడ ఆరు మ్యాచ్‌లలో 83 పరుగులు చేసి, టోర్నమెంటులో కెనడా తరపున అత్యధిక పరుగులు చేసిన ఆటగాడిగా నిలిచాడు. 

2018 అక్టోబరులో నవ్‌నీత్, వెస్టిండీస్‌లో జరిగిన 2018–19 రీజినల్ సూపర్ 50 టోర్నమెంటు కెనడా జట్టుకు ఎంపికై, ఆరు మ్యాచిల్లో 271 పరుగులతో టోర్నమెంటులో కెనడా తరఫున అత్యధిక పరుగులు చేసిన ఆటగాడిగా నిలిచాడు.  2019 ఏప్రిల్లో, నమీబియాలో జరిగిన 2019 ఐసిసి వరల్డ్ క్రికెట్ లీగ్ డివిజన్ టూ టోర్నమెంటు కోసం కెనడా జట్టులో అతను స్థానం పొందాడు. అక్కడ ఐదు మ్యాచ్‌ల్లో 219 పరుగులతో టోర్నమెంటులో కెనడా తరఫున అత్యధిక పరుగులు చేసిన ఆటగాడిగా నిలిచాడు.

2019 జూన్లో, అతను 2019 గ్లోబల్ T20 కెనడా టోర్నమెంటులో ఎడ్మాంటన్ రాయల్స్ ఫ్రాంచైజ్ జట్టుకు ఎంపికయ్యాడు. 

2019 ఆగస్టులో, అతను 2018–19 ICC T20 ప్రపంచ కప్ అమెరికాస్ క్వాలిఫైయర్ టోర్నమెంటులో ప్రాంతీయ ఫైనల్స్ కోసం కెనడా జట్టుకు కెప్టెన్‌గా ఎంపికయ్యాడు.  2019 ఆగస్టు 18న నవ్‌నీత్, కేమన్ ఐలాండ్స్‌తో జరిగిన మ్యాచ్‌లో కెనడా తరపున ట్వంటీ20 అంతర్జాతీయ (T20I) పోటీల్లోకి అడుగుపెట్టి, ఆరు మ్యాచ్‌లలో 190 పరుగులతో అత్యధిక పరుగులు చేసిన ఆటగాడిగా నిలిచాడు. 

2019 సెప్టెంబరులో, 2019 మలేషియా క్రికెట్ వరల్డ్ కప్ ఛాలెంజ్ లీగ్ A టోర్నమెంటు కోసం కెనడా జట్టు కెప్టెన్‌గా ఎంపికయ్యాడు.  2019 సెప్టెంబరు 19న, మలేషియాతో జరిగిన మ్యాచ్‌లో, అతను 94 బంతుల్లో 140 పరుగులు చేశాడు. కెనడా జట్టు 50 ఓవర్లలో 408/7 పరుగులు చేసింది.  అతను మూడు మ్యాచ్‌లలో 250 పరుగులతో కెనడా తరపున అత్యధిక పరుగులు చేసిన ఆటగాడిగా నిలిచాడు. 2019 అక్టోబరులో, యునైటెడ్ అరబ్ ఎమిరేట్స్‌లో జరిగే 2019 ICC T20 ప్రపంచ కప్ క్వాలిఫైయర్ టోర్నమెంటు కోసం కెనడా జట్టు కెప్టెన్‌గా ఎంపికయ్యాడు.  టోర్నమెంటుకు ముందు, అంతర్జాతీయ క్రికెట్ కౌన్సిల్ (ICC) అతన్ని కెనడా జట్టులో కీలక ఆటగాడిగా పేర్కొంది.

2021 అక్టోబరులో, అతను ఆంటిగ్వాలో జరిగిన 2021 ICC పురుషుల T20 ప్రపంచ కప్ అమెరికాస్ క్వాలిఫైయర్ టోర్నమెంటు కోసం కెనడా జట్టుకు కెప్టెన్‌గా ఎంపికయ్యాడు. 2022 ఫిబ్రవరిలో, అతను మళ్ళీ ఒమన్‌లో జరిగిన 2022 ICC పురుషుల T20 ప్రపంచ కప్ గ్లోబల్ క్వాలిఫైయర్ A టోర్నమెంటు కోసం జాతీయ జట్టుకు కెప్టెన్‌గా ఎంపికయ్యాడు.

2024 మేలో 2024 ICC పురుషుల T20 ప్రపంచ కప్ టోర్నమెంటు కోసం కెనడా జట్టులో చోటు దక్కించుకున్నాడు. 

2025 ఏప్రిల్లో, కేమన్ దీవులలో జరిగిన 2025 నార్త్ అమెరికన్ కప్ కోసం అతను కెనడా జట్టుకు ఎంపికయ్యాడు. టోర్నమెంటులో కెనడా తరపున అత్యధిక పరుగులు సాధించాడు. 2025 మేలో, 2025 యునైటెడ్ స్టేట్స్ ట్రై-నేషన్ సిరీస్ కోసం కెనడా జట్టులో అతనికి స్థానం లభించింది.

 మూలాలు 

వర్గం:కెనడా టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1988 జననాలు